(Ortografía tradicional) Ri tat Simón Pedro,
rachiꞌl jun tijoxel chic,
e benak rucꞌ ri Jesús.
Ri jun tijoxel chic riꞌ etamtal u wäch rumal ri qui nimal sacerdotes,
rumal cꞌu riꞌ xoc bi ri areꞌ rucꞌ ri Jesús pa ri uwoja rech ri rachoch ri qui nimal sacerdotes.
Are cꞌu ri tat Pedro xcanaj can chrij ri ja chiꞌ ri uchibe.
Xa je riꞌ xel lok ri tijoxel ri etamtal u wäch rumal ri qui nimal sacerdotes,
xchꞌaw rucꞌ ri chajil uchibe,
xrocsaj cꞌu bi ri tat Pedro.
Ri chajil uchibe xutaꞌ che ri tat Pedro,
xubij:
¿A mat lal jun chque ru tijoxelab we achi riꞌ?
—xcha che.
Ri tat Pedro xchꞌawic,
xubij:
No,
man in jun tä chque,
—xcha che.
Sibalaj cꞌäx tew tajin cubano.
Rumal riꞌ ri patäninelab xukujeꞌ ri chajinelab qui nucꞌum jun kꞌakꞌ.
E tacꞌatoj cꞌu chilaꞌ,
tajin cäquimikꞌ quib.
Ri tat Pedro xukujeꞌ cꞌo cucꞌ,
tajin cꞌu cumikꞌ rib chrij ri kꞌakꞌ.
Ri qui nimal sacerdotes xuchap u taꞌic che ri Jesús jachin tak ru tijoxelab,
xukujeꞌ jas ri tajin cucꞌut chquiwäch ri winak.
Ri Jesús xubij che:
Ri in,
in tzijoninak chquiwäch conojel ri winak chi sakil.
Amakꞌel nu yoꞌm tijonic pa tak ri rachoch Dios xukujeꞌ pa ri nimalaj rachoch Dios jawijeꞌ ri cäquimulij wi quib conojel ri winak aj Israel.
Je riꞌ chi man cꞌo tä jun tzij nu bim xak chi cꞌuyal,
—cächa che.
¿Jas che cätaꞌ la chwe in?
Taꞌ la chque ri winak ri qui tom ri nu tzij,
chquibij cꞌut jas chrij in tzijoninak wi.
Ri e areꞌ quetam jas ri nu bim,
—xcha che.
Aretak xbitaj waꞌ we tzij riꞌ rumal ri Jesús,
jun chque ri chajinelab rech ri nimalaj rachoch Dios ri cꞌo chilaꞌ xuya jun kꞌab chupalaj ri Jesús,
te cꞌu riꞌ xubij che:
¿A jeꞌ u chꞌabexic waꞌ ri qui nimal sacerdotes cabano?
—xcha che.
Ri Jesús xchꞌawic,
xubij che:
We cꞌo jun tzij xinbij ri man utz taj,
bij la chwe jachique ri tzij ri man utz taj.
We cꞌu utz ri xinbij,
¿jas che quinchꞌay la?
—xcha che.
Yutum cꞌu ri Jesús,
xpe ri tat Anás,
xutak bi rucꞌ ri tat Caifás,
ri qui nimal ri sacerdotes.
Are cꞌu ri tat Pedro tacꞌalic tajin cumikꞌ na rib chrij ri kꞌakꞌ.
Xquitaꞌ cꞌu che,
xquibij:
¿A mat at jun chque ru tijoxelab we achi riꞌ?
—xecha che.
Ri tat Pedro cꞌut xresaj rib chupam,
xubij:
¡No,
man in jun tä chque!
—xcha chque.
Te riꞌ xtaꞌ che rumal jun chque ri patänil tak re ri qui nimal sacerdotes,
ri alaxic rucꞌ ri achi ri xkꞌat apan u xiquin rumal ri tat Pedro,
xubij che:
¿A mat xinwilo chi at cꞌo rucꞌ ri Areꞌ pa ri chꞌäkap ulew ri e tictal wi ri cheꞌ?
—xcha che.
Ri tat Pedro xresaj chi jumul rib chupam,
tzare chiꞌ cꞌut xokꞌ ri amaꞌ äcꞌ.